Horsens, den 19. marts 2016

**Stofa klar med priser og kanaludbud for MitTv:**

**Stofa lancerer reelt frit tv-valg den 31. marts 2016**

**Den 31. marts lancerer Stofa det nye forbrugsafregnede tv-produkt MitTv, hvor tv-seerne kun betaler for de kanaler, de ser og i de måneder, de ser dem. Stofa MitTv er i løbet af det seneste trekvart år blevet udviklet i tæt dialog med tusindvis af Stofas kunder samt samarbejdspartnere, og de første der får glæde af MitTv er tv- kunderne i Aarhus. Stofa glæder sig nu til, at kunne tilbyde mere end 100 kanaler til rimelige priser og ikke mindst funktioner som StartForfra+ med 48 timers arkiv.**

Det bliver i første omgang Stofas kunder i Aarhus, der får mulighed for at vælge mellem de traditionelle tv-pakker og det nye Stofa MitTv, hvor man alene betaler for de kanaler, man rent faktisk ser på månedsbasis. Stofas største samarbejdspartner i udviklingsarbejdet er netop Antenneforeningen Aarhus, og derfor får 80.000 århusianske husstande mulighed for at bestille Stofa MitTv fra den 31. marts. I resten af landet lanceres Stofa MitTv en måned senere – dvs. fra den 3. maj i år:

”Alle kender vist til irritationen over, at betale for noget man ikke bruger. Det tager Stofa nu konsekvensen af, og vi ser derfor rigtig meget frem til om få uger at lancere Stofa MitTv i Aarhus og dermed give tv-forbrugerne mulighed for kun at betale for det tv, de ser. Jeg vil gerne i dag sige tak til de tusindvis af kunder og samarbejdspartnere, der har bidraget til at skabe dette revolutionerende produkt. Sammen har vi nu taget det første skridt mod et mere moderne tv-marked, der uden tvivl vil udvikle sig voldsomt i de kommende år”, siger Ole Fruekilde Madsen, adm. direktør i Stofa.

**ET STORT KANALUDBUD TIL RIMELIGE PRISER**

I det nye MitTv-univers bliver der adgang til over 100 forskellige kanaler, hvor du for hvert program, som kanalen viser, kan se tre minutters smagsprøve og med et klik på fjernbetjeningen, åbnes kanalen op for den fortløbende måned. Det er der ingen andre udbydere i Danmark, der kan tilbyde i dag.

Stofa MitTv bliver uden binding, og man kan dermed frit vælge fra måned til måned, hvilke kanaler man vil have. Vil du se nogle særlige sportsbegivenheder, underholdningsshows eller noget helt tredje, kan du dermed frit tilkøbe de kanaler, du har brug for en måned ad gangen. Dermed kan du altid følge med i lige netop det, der interesserer dig.

Alle kanaler kan købes enkeltvis, og det giver gennemsigtighed og fleksibilitet for de tv-seere, der selv ønsker at sammensætte deres kanaler – du er derfor ikke bundet af faste pakker, hvis du fx vil følge en programserie på en bestemt kanal i nogle måneder.

Vedlagt denne pressemeddelelse finder man oversigt over kanaludbud og priser.

**GOD DIALOG MED PROGRAMSELSKABER OG RETTIGHEDSHAVERNE**

I august sidste år præsenterede Stofa tankerne om at udvikle MitTv-konceptet, hvilket er en radikal nytænkning af måden tv-markedet fungerer på i dag. Stofa har i den forbindelse haft mange gode dialoger og forhandlinger med programselskaberne og rettighedshaverne (fx Viasat, Discovery, TV 2 og KODA/Copydan), om hvordan parterne bliver enige i forhold til vilkår for salg og distribution af dette nyskabende koncept:

”Jeg er utrolig glad for den store interesse og opbakning vi har mødt fra programselskaberne og rettighedshaverne forud for lanceringen af Stofa MitTv. Vi er fuldt ud klar over, at Stofa MitTv kræver en ny måde at arbejde på i markedet, både for vores samarbejdspartnere og for os selv, men udviklingen går den vej og hvis ikke vi er med til at skabe fremtiden, er der andre der gør det for os”, lyder det fra Ole Fruekilde Madsen.

Et af de programselskaber, som Stofa har indgået aftale med i forhold til Stofa MitTv, er Viasat, som bl.a. står bag de populære kanaler TV3, TV3+ og TV3 Sport. De ser frem til at blive en del af det nye koncept og ikke mindst følge, hvordan det kan være med til at skabe nogle nye forretningsmuligheder i tv-markedet herhjemme:

”Det glæder mig, at vi har udvidet vores samarbejde med Stofa. For tv-seerne betyder det, at alle vores tv-kanaler, inklusiv at TV3 og TV3+ bliver tilgængelig i Stofas nye fritvalgs-univers. Vi ser det som en god aftale for begge parter, som sikrer kunderne mulighed for at se alt vores underholdning, eksempelvis vores unikke sports- og dansk producerede underholdning. Vi ser derfor frem til at fortsætte det gode samarbejde med Stofa i de kommende år og til at være en del af det nye Stofa MitTv,” siger Kenneth Krabbe, direktør for betalings-tv hos MTG Dannmark.

**TV-PAKKERNE TILBYDES FORTSAT**

Mens mange streaming-begejstrede danskere forhåbentligt vil finde interesse for Stofa MitTv, er det store flertal af danskere fortsat tilfredse brugere af tv-pakkerne. Denne model for tv-forbrug går årtier tilbage, og det er derfor også den struktur, som aftalerne mellem tv-distributørerne på den ene side og programselskaberne samt rettighedshaverne på den anden side grundlæggende bygger på. Fremover vil Stofa derfor fortsat tilbyde tv-pakkerne sideløbende med det nye Stofa MitTv.

”Vi skal huske på, at det store flertal af danskerne stadig er glade for deres tv-pakke og deres nemme adgang til de mest populære kanaler. De er fortsat kernen i Stofas forretning og derfor vil vi også fremover have fokus på at udvikle attraktivt indhold til vores tv-pakker. Dermed vil vi tilbyde en større bredde i vores tv-udbud, som både imødekommer dem, der ønsker frit valg og dem, der foretrækker en tv-pakke”, siger Ole Fruekilde Madsen.

**For yderligere spørgsmål**

Ole Fruekilde Madsen, adm. direktør, Stofa – mobil 2030 8037 / mail ole@stofa.dk

Jan Lyng Lauridsen, Kommunikationschef, Stofa – mobil 2053 5876 / mail jall@stofa.dk

**FAKTAARK**

**Fakta om Stofa MitTv**

 **Hvordan kommer Stofa MitTv til at fungere**?

* MitTv giver frit valg mellem mere end 100 tv-kanaler
* Langt de fleste kanaler sendes i knivskarp HD
* Man betaler kun for de kanaler, man vælger
* Alle kanaler og programmer vælges via Stofas tv-guide direkte på tv’et
* Man kan se 3 minutters smagsprøve på de fleste kanaler, inden man beslutter at købe en kanal
* Efter køb kan kanalen ses med det samme
* Kanaler købes for minimum en fortløbende måned ad gangen
	+ Køber man fx en kanal den 3. marts, og opsiger samme kanal 20. marts, vil kanalen udløbe d. 3. april
	+ Opsiger man ikke kanalen, fortsætter den indtil man opsiger den. Opsigelsen kan ligesom ved købet foretages med få klik på fjernbetjeningen direkte via dit Stofa SmartTv
* Betal direkte på tv’et via betalingskort. Dvs. ingen papirregninger, da alt foregår via e-mail
* Alle Stofas SmartTv-funktioner er inklusive i MitTv, fx StartForfra+ (op til 48 timer bagud) samt pause og spole i de købte kanaler, filmleje og film- og tv-arkiv, optagelse (ved valg af boks m. harddisk)
* Med Stofas WebTv (inkluderet) kan man se de fleste af sine købte kanaler på tablet, smartphone og computer – også uden for hjemmet

**Hvad kommer Stofa MitTv til at koste?**

* MitTv er en del af Stofa SmartTv og kræver en SmartTv boks (leje eller køb) og SmartTv-abonnement
	+ Leje af SmartTv boks inkl. SmartTv-abonnement: 75/99 kr. md. (boks uden og med harddisk)
	+ Køb af SmartTv boks + SmartTv-abonnement: Købspris boks 999/1.999 kr. (boks uden og med harddisk) + abonnement 26 kr. md.
* Hovedparten af kanalerne koster fra 10 til 50 kr. pr. kanal pr. måned.
* Priseksempler på kanaler:
	+ Kanaler til 10 kr.: Discovery Science
	+ Kanaler til 20 kr.: Eurosport, MTV, CNN
	+ Kanaler til 30 kr.: DK4, Discovery Channel, Disney Channel, TV3 Sport 2
	+ Kanaler til 40 kr.: TV 2, TV 2 Sport, 6’eren, TV3 Puls, TV 2 Zulu, Kanal 4, TV 2 Charlie, Canal 9
	+ Kanaler til 50 kr.: TV3, Kanal 5, TV3 Sport 1
	+ Kanaler til 89 kr.: TV3+

**Hvem kan få Stofa MitTv når produktet lanceres?**I første omgang vil Stofa MitTv blive udbudt i Antenneforeningen Aarhus fra den 31. marts. En måned senere vil de der kan vælge Stofa i resten af landet også få mulighed for at vælge MitTv.

For at kunne vælge Stofa, skal kunderne enten være tilsluttet Stofas fiber- eller kabeltv-net, eller være medlem af en af de mange antenneforeninger, der samarbejder med Stofa.

**Hvilken rolle har Antenneforeningen Aarhus haft i udviklingen af Stofa MitTv?**
Stofa har i forbindelse med udviklingen af Stofa MitTv været i tæt dialog med Antenneforeningen Aarhus, om de funktionaliteter, som det nye produkt skal indeholde, ligesom Antenneforeningen Aarhus har bidraget med en delfinansiering af projektet.

**Kort om Stofa**

I Stofa har vi med en succesfuld strategi og en fremtidssikret platform skabt en markant position på det danske tv- og bredbåndsmarked.

Stofas 675 medarbejdere, kæmper hver dag for at skabe endnu bedre digitale oplevelser ved at udfordre vanetænkning og sætte nye standarder til gavn for mennesker og virksomheder i Danmark.

Sammen med vores 480.000 tv-, bredbånds- og telefonikunder er det vores mål at gøre Danmark til en digital vindernation.

Stofa er en del af energi- og telekoncernen SE, der bl.a. leverer el, energi-effektivisering, fiberbredbånd og kabel-tv til 650.000 kunder. SE koncernen har rødder i Syddanmark, men koncernens ca. 1.400 medarbejdere arbejder fra forskellige lokationer i hele Danmark.